**Rolf Arne Lie Holter** (født 21. september 1942) er en norsk revyartist, tekstforfatter og visesanger. En periode var han også programleder i TV2.

Musikkutgivelser
----------------

Albumdebuten *Frifant* utkom før jul i 1977, og fikk god kritikk i *Arbeiderbladet*. Anmelderen Benny trakk fram «en kombinasjon mellom fine viser og gode tekster», og gode arrangementer av «litt enkle» melodier. Tekstene «går på jordnære problemstillinger og er slagferdige», noe som gjorde at Holter kunne «minne om en norsk utgave av Cornelis Vreeswik (sic)». Sangen «Fotballvise» var ett poeng unna å komme på Norsktoppen.

Geirr Lystrup trakk fram at for mange personer hadde bidratt med arrangement på albumet, som gjorde at disse «sprikar i ulike stilretningar», noe som var «uheldig og ei stor undervurdering av ei plate som heilskapelig musikalsk produkt». Tekstene var derimot «underfundige» og «balanserar på ironiens grensegangar framført med ei overraskande og original røyst». Lystrup hørte gjerne mer fra Holter.

I *Lillehammer Tilskuer* ble først og fremst tekstene rost. Tekstene var sjeldent artige, «ekte og personlige» med mye sleivspark og ironi, og «ladet med rim som nesten tar pusten fra en». Tekstene som sto trykt inni omslaget var rett og slett «et studium verdt». Kritikeren tok så for seg Holters stemmebruk. «Det er dessverre en avstand mellom Rolf Holters skurrende og merkelige sangprestasjoner og orkesterets bossa nova-komp. [...] På plateomslaget går det fram at visene har blitt til ved Holtesjøen, og hvorvidt Holter har lyttet og lært eventuelle fuglers sang over sjøen er usagt, men en spesiell og merkelig vokal prestasjon står han for, og artig er det. Litt C. Wreesvijk (sic) låter det, men mest Holter. Skurrende og brummende og vaklende. Men ekte og tillitsfullt. Dessuten trenger vel ikke alle være noen Frank Sinatra». *Dagningen* ga en mye kortere kritikk, der det het: «Sammenlignet med andre visesangere rager han ikke opp mot den øverste topp, men mye hørbart er det».

TV 2
----

Programlederjobben i TV 2 fikk Holter i kanalens første år, høsten 1992 og vinteren 1993. Programmet *Mye på spill* var et «direktesendt spillemagasin» fra Hamar, vel som et svar på lottotrekningene fra samme by, og som et lokalt navn presenterte Holter programmet sammen med Kirsti Sparboe. *VG* mottok første program dårlig: «Mye står på spill for TV2, og så får vi servert et platt og pinlig dårlig program fra Hamar. Midt i beste sendetid. Beklager, Kirsti Sparboe og Rolf Lie Holter. 'Mye på spill' holder ikke ett sekund! Amatør-TV, dessverre for TV2». Etter at programmet gikk inn i våren 1993, trakk sponsoren Norsk Tipping seg, og programmet forsvant etter påsken. Holter var fornøyd med de innspilte sketsjene med Viggo Sandvik, men han hadde ikke fått brukt alle sine ferdigheter i studiodelen. «Selve programformen har ikke gitt meg noen utfordring, og forsøkene på å forbedre innholdet underveis, er ikke blitt hørt. I det hele tatt har TV 2 ikke vist særlig interesse for programmet, markedsføringen fra deres side har vært ualminnelig slett».

Det het også at Holter jobbet med Arthur Arntzen, Lorents Mørkved og Per Inge Torkelsen «om en norskprodusert komiserie for NRK».

Våler kommune
-------------

Holter ble i 1991 tildelt Våler kommunes kulturpris. Lie Holter har arbeidet i Våler kommune blant annet som planlegger.

Utgivelser
----------

* LP-en *Frifanten* RCA Victor i 1978
* LP-en *Du'o je* i 1981
* CD-en *Takk, bare bra* i 1998.
* boka *Min lokale kamp* (eget forlag, 2010).
* romanen *Mot alle odds* (Kulturforlaget BRAK, 2021)
* medvirket på *Skibladner 140 År* (CD, Norsk booking, 1996)
* medvirket på *Mosjon for alle* (kassett, Norges markedsmedia, 1992)

Referanser
----------

1. ↑  Viggen, Sverre (21. september 2022). «(+) I dag fyller Rolf Arne 80 år: – Jeg kommer til å være uansvarlig og leken hele livet». *Østlendingen* **(norsk)**. Besøkt 1. mai 2023.
2. ↑  Sveen, Knut (22. januar 2007). «Rally, fart og Henning...». *NRK*. Besøkt 1. mai 2023. «Det er kulturpersonligheten Rolf Arne Lie Holter på Flisa som har skrevet tekst og melodi, på oppdrag fra Våler kommune.»
3. ↑  «Reisende moromann». *Hamar Dagblad*. 27. februar 1991. s. 24. «Revygeneral Rolf Arne Lie Holter ligger derimot ikke på latsida. Nå reiser han Østlandet rundt som moromann og revyekspert.»
4. ↑  «Ellevilt og helt laust i toppen». *Glåmdalen*. 29. september 1993. s. 1.
5. ↑  Albumanmeldelse av Benny, *Arbeiderbladet* 6. februar 1978
6. ↑  Norsktoppen, *Arbeiderbladet* 14. januar 1978
7. ↑  Albumanmeldelse av Geirr Lystrup, *Dag og Tid* 21. februar 1978
8. ↑  Albumanmeldelse av Hans Løkken, *Lillehammer Tilskuer* 12. januar 1978
9. ↑  «Ingrid Elisabeth om plater», *Dagningen* 25. januar 1978
10. 1 2  «Rolf i TV-ruta», *Glåmdalen* 20. august 1992
11. ↑  TV-anmeldelse av Anita Fleime Syversen, *VG* 19. september 1992
12. ↑  «Farvel, Kirsti», *VG* 1. mars 1993
13. ↑  «Frifant, men ikke lei seg!», *Glåmdalen* 2. mars 1993
14. ↑  «Kultur for alle penga». *Glåmdalen*. 2. september 1991. s. 2. «Årets kulturpris gikk til gjøgleren Rolf Arne Lie Holter.»
15. ↑  «- Her ligger navnt på den nye sentrumsgata». *Østlendingen*. 11. januar 2005.
16. ↑  «Rolf Holter - Frifanten» **(engelsk)**. Besøkt 1. mai 2023.
17. ↑
18. ↑  Viggen, Sverre (15. januar 2021). «(+) Rolf Arne skrev bok på impuls: – Det vart som det vart». *Østlendingen* **(norsk)**. Besøkt 1. mai 2023.
19. ↑  «Various - Skibladner 140 År» **(engelsk)**. Besøkt 1. mai 2023.
20. ↑

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI **·** SUDOC
 |